Odôvodnenie

A. Všeobecná časť

	V súvislosti s prijatím zákona č. 327/2005  Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. (ďalej len „zákon“) Ministerstvo spravodlivosti Slovenskej republiky vypracovalo návrh vyhlášky Ministerstva spravodlivosti Slovenskej republiky, ktorou sa vykonávajú niektoré ustanovenia zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. (ďalej len „vyhláška“).

	Návrh vyhlášky bol vypracovaný na základe § 26 písm. a) až c) zákona. Účelom návrhu vyhlášky je zabezpečiť vykonateľnosť niektorých ustanovení predmetného zákona. 

Cieľom predkladaného návrhu je ustanoviť formuláre žiadostí o poskytnutie právnej pomoci vo vnútroštátnych ako aj v cezhraničných veciach a formulár pre postúpenie žiadosti o poskytnutie právnej pomoci v cezhraničnom spore príslušnému orgánu do iného členského štátu Európskej únie. Vzor žiadosti o poskytnutie právnej pomoci v cezhraničnom spore a formulár pre postúpenie žiadosti o poskytnutie právnej pomoci v cezhraničnom spore príslušnému orgánu do iného členského štátu Európskej únie vychádzajú zo vzorov týchto dokumentov prijatých na európskej úrovni komitologickým výborom na základe článku 16 Smernice Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch (sú uverejnené na internetovej stránke Európskeho súdneho atlasu v civilných veciach). Návrh vyhlášky tiež vymedzuje doklady slúžiace na  preukázanie skutočností uvedených v príslušnej žiadosti. 

	Návrh vyhlášky je v úplnej zhode so smernicou Európskych spoločenstiev, ktorá je uvedená v doložke zlučiteľnosti.

	Návrh vyhlášky je v súlade s Ústavou Slovenskej republiky a zákonom č. 327/2005  Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z.  

	Predkladaný návrh právnej úpravy nemá finančný, ekonomický, environmentálny vplyv, ani vplyv na zamestnanosť a podnikateľské prostredie, preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje.

DOLOŽKA  ZLUČITEĽNOSTI
návrhu právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: Ministerstvo spravodlivosti Slovenskej republiky

2.	Názov návrhu právneho predpisu:  Vyhláška Ministerstva spravodlivosti Slovenskej republiky na vykonanie zákona č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z.

3.	Identifikácia záväzkov SR vyplývajúcich z Prístupovej zmluvy, najmä z Aktu o podmienkach pristúpenia a tiež povinností vyplývajúcich z materiálov o určení gestorstva smerníc.
a)  identifikácia záväzkov SR vyplývajúcich z Prístupovej zmluvy, najmä z Aktu o podmienkach pristúpenia – bezpredmetné,
b) identifikácia záväzkov vyplývajúcich z materiálov o určení gestorstva smerníc – Ministerstvo spravodlivosti Slovenskej republiky je gestorom smernice Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch.

4.	Problematika návrhu právneho predpisu :
a)	je upravená v práve Európskych spoločenstiev:
     Smernica Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch,
b)	
c)  
d) 	nie je upravená v práve Európskej únie.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie : 
a) úplná zlučiteľnosť.
	
6.	Gestor  (spolupracujúce rezorty) : Ministerstvo spravodlivosti Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie : Bez účasti expertov. 

B. Osobitná časť

K § 1:

	V § 1 sú vymenované vzory tlačív, ktoré ustanovuje táto vyhláška. Na zjednodušenie prístupu k  právnej pomoci je najúčelnejším riešením zavedenie formuláru žiadosti o poskytnutie právnej pomoci, ktorý by obsahoval položky zhodujúce sa s údajmi nutnými na posúdenie predmetnej žiadosti. Podľa zákona žiadosť o poskytnutie právnej pomoci sa podáva na stanovenom tlačive v kancelárii centra právnej pomoci príslušnej podľa trvalého alebo prechodného pobytu žiadateľa. 
Pokiaľ ide o poskytovanie právnej pomoci v cezhraničných sporoch, článok 16 smernice Rady č. 2003/8/ES z 27. januára 2003 na zlepšenie prístupu k spravodlivosti pri cezhraničných sporoch ustanovením minimálnych spoločných pravidiel týkajúcich sa právnej pomoci pri takýchto sporoch stanovuje, že sa na európskej úrovni prijme štandardné tlačivo pre žiadosti o právnu pomoc v cezhraničných prípadoch a pre postúpenie takýchto žiadostí. Tieto tlačivá boli prijaté na úrovni komitologického výboru a tvoria prílohy č. 2 a 3 tejto vyhlášky.

K § 2:

	V § 2 sa uvádza, že vzory predmetných tlačív tvoria jednotlivé prílohy tejto vyhlášky. Formuláre žiadostí budú obsahovať základné identifikačné údaje o žiadateľovi (meno, priezvisko, rodné číslo, trvalé alebo prechodné bydlisko) ako aj o spoločne posudzovaných osobách. Ďalšia časť formuláru bude zameraná na zistenie príjmových a majetkových pomerov žiadateľa, a to sériou jednoduchých otázok - položiek týkajúcich sa príjmov a majetku vo vlastníctve žiadateľa a spoločne posudzovaných osôb. Ďalšiu časť bude tvoriť popis právnej veci, pre ktorú sa o poskytnutie právnej pomoci žiadateľ uchádza, teda konkrétneho sporu. Žiadosť bude obsahovať i čestné vyhlásenie žiadateľa o pravdivosti a úplnosti údajov v nej uvedených spolu s poučením o možných následkoch uvedenia nepravdivých alebo neúplných údajov. 

K § 3:

	V § 3 sú ustanovené doklady, ktoré preukazujú skutočnosti uvedené v predmetných žiadostiach. Ustanovenie týchto dokladov je potrebné z dôvodu možnosti posúdenia oprávnenosti žiadosti o poskytnutie právnej pomoci podľa príslušných ustanovení zákona. K žiadosti sa budú prikladať základné dokumenty preukazujúce príjmovú a majetkovú situáciu žiadateľa. Predkladateľ považuje za vhodné, aby sa počet vyžadovaných dokladov obmedzil na minimum. Avšak vzhľadom na základný cieľ reformy, ktorým je zabezpečenie prístupu k spravodlivosti pre tých, ktorí si to nemôžu dovoliť, je nutné, aby tieto doklady boli aktuálne. Zákon požaduje, aby doklady preukazujúce príjmové a majetkové pomery neboli staršie ako 3 mesiace.

K § 4:

	Navrhovaný dátum nadobudnutia účinnosti vyhlášky je 1. január 2006, teda vstup do účinnosti je navrhovaný súčasne so zákonom, ktorého vykonanie je účelom tejto vyhlášky.